กระทรวงพาณิชย์ ยึดหลัก วิน-วิน โมเดล ดูแลราคาสินค้า ขณะที่บะหมี่กึ่งสำเร็จรูปขอขึ้น 2 บาท
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวถึงกรณีการยื่นขอปรับราคาบะหมี่กึ่งสำเร็จรูป ว่า ผู้ประกอบการบะหมี่กึ่งสำเร็จรูป ได้ยื่นเรื่องขอปรับขึ้นราคากับกระทรวงพาณิชย์เป็นระยะเวลาปีกว่าแล้ว แต่ยังไม่ได้รับการอนุมัติให้ปรับราคา ล่าสุดได้ทำเรื่องขอปรับราคาอีกครั้งจากซองละ 6 บาท เป็น 8 บาท หรือขอปรับเพิ่มราคาขึ้น 2 บาท สาเหตุจากต้นทุนวัตถุดิบปรับเพิ่มขึ้นทุกรายการ ทั้งแป้งสาลี น้ำมันปาล์มและบรรจุภัณฑ์ รวมถึงราคาพลังงานอื่นๆ ทำให้ต้นทุนการผลิตและการขนส่งสูงขึ้นตามไปด้วย อีกทั้งแนวโน้มการปรับค่าแรงขั้นต่ำ ที่อาจเกิดขึ้นเร็วๆ นี้ โดยการยื่นเรื่องปรับขึ้นราคานั้นกำลังอยู่ในขั้นตอนการพิจารณา แต่ด้านกระทรวงพาณิชย์ขอให้ตรึงราคาสินค้าไว้ก่อน พร้อมทั้งพิจารณาดูปัจจัยอื่นๆ ประกอบทั้งต้นทุนการผลิต วิเคราะห์ให้ลึกลงในรายละเอียด เพื่อไม่ให้กระทบกับผู้บริโภคมากเกินไปเช่นกัน ให้ผู้บริโภคดำรงชีวิตได้ ผู้ประกอบการดำเนินธุรกิจได้และเกษตรกรต้องอยู่ได้เช่นกัน ตามนโยบาย ‘วิน-วิน’ โมเดล ขณะที่สินค้ารายการอื่น เริ่มทยอยขึ้นราคา ได้แก่ ขนมปังโฮลวีท (ยี่ห้อฟาร์มเฮาส์) ซึ่งผู้ประกอบการเผชิญกับปัจจัยลบด้านต้นทุนการผลิตเช่นกัน ถึงแม้ยอดขายจะเติบโตขึ้นเล็กน้อย จากความต้องการในตลาดสูงขึ้น แต่ราคาต้นทุน โดยเฉพาะแป้งสาลี น้ำมัน ก๊าชธรรมชาติ ที่ยังไม่มีแนวโน้มปรับตัวลดลง ทำให้ก่อนหน้านี้ ได้ปรับขึ้นราคา ในสินค้าบางรายการ ถือว่าเป็นสัดส่วนที่น้อย ซึ่งต่อจากนี้พยายามจะไม่ปรับขึ้นอีก เพื่อให้ผู้บริโภคเข้าถึงได้ง่าย